วาโลแรนต์

**วาโลแรนต์** ( ; หรือในรูปแบบ **VALORANT**) เป็นวิดีโอเกมผู้เล่นหลายคนที่เล่นฟรี แนววิดีโอเกมยิงมุมมองบุคคลที่หนึ่ง พัฒนาและจัดจำหน่ายโดยไรออตส์เกมส์ สำหรับไมโครซอฟท์ วินโดวส์ เกมประกาศเปิดตัวเป็นครั้งแรกในเดือนตุลาคม พ.ศ. 2562 ด้วยรหัสว่า โปรเจกต์เอ (Project A) ในช่วงเริ่มแรกโคลสเบต้า ถึงในวันที่ 7 เมษายน พ.ศ. 2563 และเปิดตัวเกมอย่างเป็นทางการในวันที่ 2 มิถุนายน พ.ศ. 2563 และประกาศให้เล่นฟรีผ่าน Playstation 5 และ Xbox Series X เป็นครั้งแรกในวันที่ 2 สิงหาคม 2567 หลังมีการพัฒนาเกมมาตั้งแต่ พ.ศ. 2557 วาโลแรนต์ได้รับแรงบันดาลใจจากซีรีย์เกมเคาน์เตอร์-สไตรก์ที่เป็นเกมยิงเชิงกลยุทธ์ (Tactical shooter) ได้นำเอากลไกหลายอย่างมาใช้ เช่น เมนูการซื้อ รูปแบบสเปรย์ และความคลาดเคลื่อนขณะเคลื่อนที่

## รูปแบบการเล่น
วาโลแรนต์ เป็นวิดีโอเกมออนไลน์หลายผู้เล่น แนวยิงมุมมองบุคคลที่หนึ่ง แนวฮีโร่ชูตเตอร์ที่ใช้ทีมเป็นฐาน ผู้เล่นแต่ละคนจะเลือกตัวละครที่เรียกว่า "เอเจนท์ (Agents)" เอเจนท์ได้มีการออกแบบจากผู้คนในหลากหลายประเทศและวัฒนธรรมทั่วโลก ในเกมโหมดหลัก ผู้เล่นจะได้รับมอบหมายให้เป็นทีมโจมตีหรือป้องกันโดยในแต่ละทีมมีผู้เล่น 5 คน เอเจนท์มีความสามารถเฉพาะตัว แต่ละเอเจนท์ต้องการการชาร์จแต้มความสามารถอัลทิเมทเฉพาะตัว ใช้การชาร์จแต้มผ่านการฆ่า การตาย การเก็บลูกแก้ว หรือการติดตั้งหรือการกู้สไปก์ เริ่มต้นผู้เล่นทุกคนเริ่มรอบด้วยอาวุธระยะประชิด, ปืนพก "คลาสสิก" และ "สกิล" หนึ่งรายการขึ้นไป และในรอบต่อ ๆ ไป สามารถซื้ออาวุธและสกิลอื่น ๆ ได้ โดยใช้ระบบเศรษฐกิจในเกมที่ให้เงินตามผลของการเล่นรอบที่ผ่านมา ไม่ว่าจะเป็นการฆ่าผู้เล่น การติดตั้งหรือการกู้สไปก์ ในเกมมีอาวุธหลากหลายประเภท ปืนรอง เช่น ปืนพก และปืนหลัก เช่น ปืนกลมือ ปืนลูกซอง ปืนกล ปืนไรเฟิลจู่โจม และปืนไรเฟิลซุ่มยิง มีอาวุธปืนอัตโนมัติ และปืนกึ่งอัตโนมัติ ที่แต่ละแบบมีรูปแบบการยิงเฉพาะที่ผู้เล่นต้องควบคุมจึงจะยิงได้อย่างแม่นยำ ความแตกต่างทำให้ผู้เล่นค้นหาวิธีการต่าง ๆ ในการติดตั้งสไปก์ และจัดรูปแบบให้กับศัตรูด้วยนักต่อสู้ (scrappers) นักยุทธศาสตร์ (strategists) และนักล่า (hunters) ในทุกรายละเอียด ปัจจุบันมีเอเจนท์ทั้งหมด 22 เอเจนท์ให้เลือกใช้  ได้แก่ Brimstone, Viper, Omen, Cypher, Sova, Sage, Phoenix, Jett, Raze, Breach, Reyna, Killjoy, Skye, Yoru, Astra, KAY/O, Chamber, Neon  Fade, Harbor ,Gekko, Deadlock, Iso, Vyes

วาโลแรนต์ มีโหมดรูปแบบการเล่นต่าง ๆ ให้เลือกเล่น ได้แก่
* โหมดไม่จัดอันดับ (Unrated)
* โหมดสไปก์รัช (Spike Rush)
* โหมดจัดอันดับ (Competitive)
* โหมดเดธแมตช์ (Deathmatch)
* โหมดเอสคาเลชัน (Escalation)
* โหมดเรพลิเคชัน (Replication)
* โหมดสงครามปาหิมะ (Snowball Fight)
* โหมดทีมเดธเเมตช์ (Team Deathmatch)

## เอเจนท์
เอเจนท์ แบ่งออกเป็น 4 บทบาท ได้แก่ ดูเอลลิสต์ เซ็นทิเนิล อินิชิเอเตอร์ และคอนโทรลเลอร์ เอเจนท์แต่ละเอเจนท์มีบทบาทที่แตกต่างกัน
:ตามเนื้อเรื่อง เอเจนท์เหล่านี้คือผู้ที่ได้รับรังสีเรเดียไนต์ จนสามารถใช้พลังพิเศษได้ โดยแต่ละคนจะมีพลังรูปแบบแตกต่างกันไป 

### ดูเอลลิสต์
ดูเอลลิสต์ (Duelist) มีบทบาทเป็นแนวรุกที่มีความสามารถในการโจมตีและการเข้าปะทะกันของทีม ได้แก่ Jett, Phoenix, Raze, Reyna, Yoru, Neon, Iso และ Waylay
;เจ็ทท์ (Jett)
:ชื่อจริงคือ ฮัน ซุนอู(한선우, Han Sunwoo) เอเจนท์หญิงจากเกาหลีใต้ ผู้มีวิชานินจา และเชี่ยวชาญการใช้มีดบิน และปาระเบิดควัน มีความว่องไว้เป็นเลิศ ขณะที่เธอกระโดดสูงจะเกิดพลังงานลมหมุนรอบ ๆ ตัวเธอ เจ็ทท์สนิทสนมกับฟินิกซ์มากสุดในกลุ่ม และมักพูดจาหยอกล้อเล่นกันอยู่เสมอ ๆ ในเวลาพักผ่อนเธอชอบเอาเสื้อแจ๊คเกตของฟินิกซ์มาใส่เล่น ทำให้ดูเป็นที่สงสัยในความสัมพันธ์ของทั้งคู่
;ฟินิกซ์ (Phoenix)
:ชื่อจริงคือ เจมี่ อะเดย์มี่(Jamie Adeyemi) เอเจนท์หนุ่มผิวดำมาดเท่จากอังกฤษ มีความสามารถในการใช้ไฟโจมตี ปล่อยระเบิดแสงรบกวนการมองเห็นของศัตรูได้ ความสามารถพิเศษของเขาคือ เมื่อฟินิกซ์ใช้ท่าไม้ตาย เขาจะสามารถคืนชีพได้ หากถูกโจมตีในระยะเวลาที่เปลวไฟยังห่อหุ้มตัวเขา ฟินิกซ์เป็นคนช่างพูดและเฮฮา เขาคือคนที่ทำให้บรรยากาศในทีมไม่อึมครึมเกินไป และชอบปล่อยมุกขำ ๆ ออกมาอยู่บ่อยครั้ง
;เรซ (Raze)
:ชื่อจริงคือ ทายาเน่ อัลเวซ(Tayane Alves) เอเจนท์​สาวห้าวจากบราซิล เธอถนัดการใช้วัตถุระเบิดชนิดต่าง ๆ สามารถใช้ระเบิดในการกระโดดสูงด้วยเช่นกัน และยังมี บูมบอท หุ่นระเบิดติดล้ออัตโนมัติ เปรียบเสมือน คาร์บอมบ์ ขนาดเล็ก ท่าไม้ตายเด็ดของเธอคือจรวด RPG คู่ใจ ที่สามารถจัดการศัตรูได้ในนัดเดียว เรซมีนิสัยรักสนุก และเป็นกันเองกับเพื่อนเอเจนท์ทุกคน
;เรย์น่า (Reyna)
:ชื่อจริงคือ ซยาเนีย มอนดรากอน(Zyanya Mondragón) เอเจนท์หญิงเหล็กจากเม็กซิโก ผู้มีพลังในการบดบังการมองเห็นศัตรู ดูดกลืนพลังชีวิตจากศัตรูที่จัดการได้ นอกจากนี้ยังสามารถหายตัวได้ชั่วขณะหนึ่ง เพื่อหลบหลีกศัตรูด้วย และเธอยังสามารถปลดล็อคพลังอีกขั้น ที่ทำให้สามารถเคลื่อนที่รวดเร็ว มีปฏิกิริยาตอบสนองเร็วเหนือมนุษย์ ซึ่งเมื่อเรย์น่าใช้พลังเต็มพิกัดแล้ว เธอจะกลายเป็นคนกระหายการต่อสู้ และคลุ้มคลั่ง
;โยรุ (Yoru)
:ชื่อจริงคือ คิริทานิ เรียว(桐谷 諒, Kiritani Ryo) เอเจนท์หนุ่มจากญี่ปุ่น ผู้มีความมั่นใจในตนเองสูง โยรุสามารถเดินทางผ่านมิติพิศวงได้ โดยเขาสามารถปล่อยมาร์กเกอร์ออกไป และวาร์ปไปยังตำแหน่งนั้นได้ในพริบตา นอกจากนี้ยังสามารถสร้างร่างโคลนเป็นตัวล่อ ขว้างระเบิดแสง และสามารถล่องหนเพื่อไปลอบโจมตีศัตรูได้
;นีออน (Neon)
:ชื่อจริงคือ ทาล่า นิโคล ดีมาพี วัลเดส(Tala Nicole Dimaapi Valdez) เอเจนท์หญิงจากฟิลิปินส์ เธอคือผู้มีความเร็วการเคลื่อนไหวสูงที่สุดในกลุ่ม เธอสามารถวิ่งด้วยความเร็วสูง และปล่อยกระแสไฟฟ้าออกมาจากปลายนิ้วได้ แต่ถ้าหากเธอใช้พลังไฟฟ้ามากเกินขีดจำกัด จะทำให้กระแสไฟฟ้าย้อนกลับมาช็อตตัวเธอเอง นิออนจึงต้องระมัดระวังในการคุมพลังของเธอด้วย และนั่นคือเหตุผลที่เธอต้องสวมใส่อุปกรณ์ควบคุมพลังไว้ที่แผ่นหลังของเธอ นีออนมีนิสัยไม่ค่อยอ่อนหวานเท่าไรนัก และเป็นคนปากจัดพอตัว แต่ก็เป็นคนจริงใจกับเพื่อนฝูง
;ไอโซ (Iso)
:ชื่อจริงคือ หลี่ เจ้า หยวี่(李兆宇, Li Zhao Yu) เอเจนท์ชายผู้เงียบขรึมจากจีน ฉายานาม ดอกไลแลคมรณะ มีเอกลักษณ์เฉพาะตัวคือ ชอบพูดภาษาอังกฤษปนภาษาจีน เขาสามารถสร้างสนามพลังสีม่วงออกมาได้หลากหลายแบบ ไม่ว่าจะเป็นเกราะแสงเพื่อป้องกันการโจมตีได้ กระสุนพลังที่ลบล้างเกราะศัตรูได้ และเกราะแสงที่ห่อหุ้มทั้งตัวของเขา ซึ่งพลังป้องกันจะเพิ่มตามจำนวนศัตรูที่เขากำจัดได้เช่นกัน
:อนึ่ง ไอโซเป็นเอเจนท์ที่ผ่านการฝึกมากจากที่เดียวกับโอเมน และเหมือนจะรู้จักกันมาตั้งแต่อดีต
;เวย์เลย์ (Waylay)
:เอเจนท์หญิงผู้เจิดจ้าจากไทย ผู้ใช้พลังปริซึมเมติก มีเอกลักษณ์เด่นคือ ชอบพูดภาษาอังกฤษปนภาษาไทย เธอสามารถพุ่งตัวด้วยความเร็วแสงข้ามไปมาระหว่างสนามรบได้ นอกจากนี้ยังสามารถยิงคลื่นแสงช็อค ทำให้ศัตรูเกิดการสตั๊นท์ได้ ส่วนความสามารถอีกอย่างคือ สามารถปล่อย มาร์คเกอร์ ออกไป ก่อนจะวาร์ปตัวเองกลับมายังจุดเดิมได้ คล้ายกับโยรุ แต่รวดเร็วกว่ามาก และท่าไม้ตายเด็ดของเธอคือ สร้างภาพลวงตาพร้อมกับยิงคลื่นแสงลูกใหญ่ ศัตรูที่โดนท่านี้จะเป็นอัมพาตชั่วขณะ ก่อนที่เธอจะโจมตีปิดฉากอย่างรวดเร็ว 
:ทุกครั้งที่เวย์เลย์ใช้พลังพิเศษ ร่างกายของเธอจะเปล่งแสงระยิบระยับหลากสี คล้ายกับปริซึม

### เซ็นทิเนิล
เซ็นทิเนิล (Sentinel) มีบทบาทเป็นแนวป้องกันที่มีความสามารถในการล็อกไซต์และปกป้องเพื่อนร่วมทีมจากศัตรู ได้แก่ Cypher, Killjoy, Sage, Chamber, Deadlock และ Vyse 
;ไซเฟอร์ (Cypher)
:ชื่อจริงคือ อาเมียร์ เอล อามารี(Amir El Amari) เอเจนท์ชายจากโมร็อคโคในเสื้อโค๊ทสีขาว แม้จะเปิดเผยชื่อ แต่ก็ยังชอบทำตัวลึกลับ โดยเขาสวมชุดปิดบังทั้งร่างกายชนิดที่ไม่มีส่วนผิวหนังโผล่มานอกร่มผ้าเลย ซึ่งไซเฟอร์ไม่เคยเปิดเผยตัวกับเอเจนท์ด้วยกันเอง และยังเคยคุยโวว่า เขาสามารถล้วงความลับจากเพื่อนเอเจนท์ทุกคนได้ หากเขาจะทำ มีอาวุธเป็นอุปกรณ์สายลับต่าง ๆ ทั้งกับดักลวด กล้องสอดแนม เกราะแสงที่สามารถจับความเคลื่อนไหวได้ และไม้เด็ดของเขาที่ซ่อนอยู่ในหมวกคือ อุปกรณ์แกะรอยจากศพศัตรู ที่จะสามารถระบุได้ว่า พวกศัตรูที่เหลืออยู่ตำแหน่งใดบ้าง
:ในอดีตเขาได้สูญเสียภรรยาและบุตรไป ก่อนที่จะได้มาร่วมกลุ่มเอเจนท์
;เซจ (Sage)
:ชื่อจริงคือ เว่ย หลิงอิ๋ง(魏玲瑩, Wei Ling Ying) เอเจนท์หญิงจากแผ่นดินจีน เธอเป็นนักบวชผู้มีความสุขุมเยือกเย็น แต่ขณะเดียวกันก็เข้มแข็งดุจหินผา เธอเป็นหนึ่งในสมาชิกรุ่นแรก ๆ ที่มาเข้าร่วมองค์กร และยังสนิทกับบริมสโตนอีกด้วย นอกจากจะมีความสามารถในการใช้อาวุธแล้ว เธอยังมีพลังในการสร้างป้อมปราการ สร้างสิ่งกีดขวาง ฟื้นฟูสภาพร่างกายจากลูกแก้วสีเขียว ซึ่งเป็นพลังประจำตัวของเซจ นอกจากนี้เธอยังสามารถคืนชีพให้กับเพื่อนร่วมทีมได้เช่นกัน
;คิลจอย (Killjoy)
:ชื่อจริงคือ คลาร่า เบอริงเกอร์(Klara Böhringer) เอเจนท์สาวแว่นจากเยอรมันนี ผู้มีมันสมองอัจฉริยะ และมีพรสวรรค์ด้านเครื่องยนต์กลไก หุ่นยนต์ที่เธอประดิษฐ์มีประสิทธิภาพการโจมตีสูง สามารถสนับสนุนทีมได้เป็นอย่างดี กำลังเสริมของเธอหลัก ๆ จะมี หุ่นระเบิด สวอร์มเกรนเนต , หุ่นจับสัญญาณ อะลาร์มบอท และ หุ่นป้อมปืนขนาดเล็ก เทอร์เร็ต นอกจากนี้คิลจอยยังมีไม้เด็ดคือ เครื่องสร้างสนามพลัง สำหรับล็อคดาวน์พื้นที่ ป้องกันไม่ให้ศัตรูเข้ามาได้ หรือถ้าหากเข้ามาในขอบเขต ก็จะถูกช็อตจนเป็นอัมพาตชั่วคราว ก่อนที่เธอกับพรรคพวกจะมาจัดการ  
:ภายหลังเนื้อเรื่องเผยว่า คิลจอยและเรซ กำลังคบหาดูใจกันอยู่
;เชมเบอร์ (Chamber)
:ชื่อจริงคือ วินเซนต์ ฟาบรอง(Vincent Fabron) เอเจนท์หนุ่มมาดผู้ดีจากฝรั่งเศส ผู้มีทักษะการเล็งยิง หรือสไนเปอร์ที่แม่นยำราวกับจับวาง เขามีปืนสีทองคู่กายซึ่งเป็นของรักของหวงอยู่ 2 กระบอกด้วยกัน นอกจากนี้เขายังสามารถวางจุดเทเลพอร์ทเพื่อหลบหลีก และกล้องติดเซ็นเซอร์สำหรับจับสัญญาณฝ่ายศัตรูด้วย โดยอุปกรณ์ต่าง ๆ ของเชมเบอร์จะถูกเก็บในรูปแบบการ์ดสีต่าง ๆ
;เดดล็อค (Deadlock)
:ชื่อจริงคือ อิเซลีน(Iselin) ในเรื่องจะทราบแค่ชื่อต้น ไม่เผยนามสกุล เอเจนท์สาวชาวนอร์เวย์ ผู้มีประสบการณ์รบอย่างโชกโชน เธอสูญเสียแขนซ้ายไปจากการต่อสู้กับหมีกลายพันธุ์ในอดีต ปัจจุบันเธอจึงมีแขนกลมาทดแทน เดดล็อคถนัดการวางกับดัก โดยอาวุธกับดักของเธอใช้เทคโนโลยีจาก นาโนไวร์ ซึ่งจะพันธนาการศัตรูอย่างแน่นหนา แทบเป็นไปไม่ได้ที่จะหลบหนี หากติดกับดักของเดดล็อคเข้าแล้ว นอกจากกับดักแล้ว เธอยังมีอุปกรณ์จับสัญญาณเสียง และม่านพลังงาน แบริเออร์ ที่มีความแข็งแกร่งมาก แม้แต่ปืนกลหนักยังต้องใช้เวลานานจึงจะทำลายได้
;เวซ (Vyes)
:เอเจนท์หญิงลึกลับ ผู้สวมหน้ากากและเสื้อแจ๊คเกตสีเงินขลิบม่วง แม้ว่าชื่อของเธอจะเป็นภาษาฝรั่งเศส แต่ก็ไม่อาจชี้ชัดได้ว่าเธอสัญชาติอะไร เวซปรากฎตัวขึ้นที่เกาหลีขณะที่ประจันหน้ากับเหล่าเอเจนท์ ซึ่งสุดท้ายเธอก็มาเข้ากลุ่มด้วย เวซสามารถควบคุมโลหะเหลว และเปลี่ยนมันให้มีรูปร่างต่าง ๆ ได้อิสระ ซึ่งเธอจะใช้มันวางกับดักศัตรูในรูปแบบหนามกุหลาบเหล็ก อีกรูปแบบหนึ่งคือ ดอกไม้โลหะที่ยิงแสงแฟลชออกมา เพื่อสกัดการมองเห็นของอีกฝ่าย นอกจากนี้เธอยังมีท่าไม้ตายเด็ด ที่สามารถสั่งหยุดการทำงานปืนทุกกระบอก ที่อยู่ในรัศมีรอบตัวเธอได้ด้วยเช่นกัน ส่วนตัวเวซสนิทสนมกับซาบีน หรือ ไวเปอร์ มากที่สุดในกลุ่ม ซึ่งทั้งคู่ก็ทำงานเข้าขากันดีเช่นกัน

### อินิชิเอเตอร์
อินิชิเอเตอร์ (Initiator) มีบทบาทในการวางแผนการผลักดันเชิงรุก มีความสามารถในการบุกทะลวงตำแหน่งป้องกันของศัตรู ได้แก่ Breach, KAY/O, Skye, Sova, Fade และ Gekko

;บรีช (Breach)
:ชื่อจริงคือ เอริค ทอร์สเตน(Erik Torsten) เอเจนท์ชายร่างใหญ่จากสวีเดน อดีตโจรผู้ผ่านงานโจรกรรมมาไม่น้อย แต่ก็ได้รับโอกาสแก้ตัว โดยถูกทาบทามมาเป็นเอเจนท์ เขาสูญเสียแขนทั้ง 2 ข้างไปในการต่อสู้เมื่อสมัยเป็นโจร ซึ่งก็ได้รับการผ่าตัดใส่แขนกลสารพัดประโยชน์ภายหลัง แขนกลของเขาสามารถยิงกระสุนแฟลช กระสุนสตั๊น และคลื่นระเบิดออกมาได้ บรีชเป็นทั้งคู่หู และคู่กัดกับบริมสโตน เป็นเหตุมาจากความมุทะลุ และไม่ฟังคำพูดของใคร แต่เขาก็เป็นคนเปิดเผยและจริงใจกับพวกพ้อง

;เคย์โอ (KAY/O)
:หุ่นยต์แอนดรอยด์ ซึ่งถูกสร้างมาเพื่อเป็นเครื่องจักรสงคราม มีความคิดเป็นของตัวเอง และมีนิสัยกวนประสาทเล็กน้อย เคย์โอมีอาวุธติดตั้งแทบจะทั่วตัวของเขา ไม่ว่าจะเป็นระเบิดสนามแม่เหล็ก ระเบิดแฟลช มีดสั้นที่ฉาบด้วยพลังงานแม่เหล็ก ซึ่งสามารถยับยั้งพลังพิเศษของศัตรูได้ชั่วคราว นอกจากนี่ร่างกายของเขายังมีความทนทานสูง แม้จะถูกโจมตีจนล้ม แต่ถ้าพวกพ้องของเขาสามารถรีสตาร์ทระบบได้ทัน เคย์โอก็สามารถกลับมาทำการรบต่อได้อย่างไม่มีปัญหา
:เคย์โอมักมีปากเสียงกับฟินิกซ์บ่อย ๆ แต่ทั้งคู่ก็สนิทสนมกันดี เมื่อเข้าสู่ภารกิจ พวกเขาจะเข้าขากันได้อย่างไม่น่าเชื่อ

;สกาย (Skye)
:ชื่อจริงคือ เคียร์ร่า ฟอสเตอร์(Kirra Foster) เอเจนท์สาวจากออสเตรเลีย ผู้มีความสามารถในการอัญเชิญจิตวิญญาณสัตว์ป่า ซึ่งสามารถช่วยเหลือเธอในการต่อสู้ได้ โดยจะมี เสือ นกอินทรี และพืชต่าง ๆ ที่จะไล่ล่าไปจนกว่าจะเจอเป้าหมาย และยิ่งกว่านั้น สกายได้รับการขนานนามว่าเป็น ยอดนักแกะรอยของหน่วย นอกจากจะมีพลังที่ใช้สำหรับแกะรอยศัตรูแล้ว สกายยังมีความสามารถในการฟื้นฟูพลังให้กับเพื่อน ๆ ทุกคนในทีมด้วย

;โซวา (Sova)
:ชื่อจริง อเล็กซานเดอร์ ซาช่า โนวิคอฟ(Alexander Sasha Novikov) เอเจนท์หนุ่มรัสเซี่ยนผมทองยาวสลวย ผู้มีเอกลักษณ์เด่นคือฝีมือการยิงธนูสุดเก่งกาจ โซวาได้รับการยอมรับเป็นเอเจนท์ที่ไว้วางใจได้มากที่สุด ด้วยความซื่อสัตย์ต่อหน้าที่และภารกิจของเขา เขาสามารถยิงธนูได้หลายรูปแบบ เช่น อุปกรณ์ระบุตำแหน่งศัตรู ธนูช็อคไฟฟ้า ไปจนถึงธนูคลื่นระเบิดอานุภาพสูง นอกจากนี้เขายังมีโดรนสอดแนมคู่ใจ ที่สามารถยิงกระแสไฟฟ้าออกมาได้ด้วย โดยปกติจะเก็บไว้ที่แขนซ้ายของเขา

;เฟด (Fade)
:ชื่อจริงคือ ฮาซาล เอย์เลทเมซ(Hazal Eyletmez) เอเจนท์หญิงชาวเตอร์กิช อดีตนักล่าค่าหัว ผู้ใช้พลังแห่งความมืดที่คล้ายกับมนตร์ดำ เอกลักษณ์เด่นคือดวงตาสองสี  เธอสามารถปล่อยกลุ่มพลังงานคล้ายเงาปิศาจ ออกไปบังการมองเห็น และปิดกั้นการได้ยินของศัตรูก่อนจะเข้าโจมตีได้ นอกจากนี้เธอยังสามารถวางกับดัก ที่เมื่อศัตรูเข้ามาติดกับแล้ว จะทำให้การเคลื่อนไหวถูกจำกัดได้ หากศัตรูถูพลังเปิดเผยตำแหน่ง และกับดักที่เธอยิงออกไปแล้ว เฟดจะสามารถมองเห็นร่องรอยความเคลื่อนไหวของอีกฝ่ายได้ทันที

;เก็คโค่ (Gekko)
:ชื่อจริงคือ มาเตโอ้ อาร์เมนเดริส เด ลา ฟอนเต้(Mateo Armendáriz De la Fuente) เอเจนท์หนุ่มผมเขียวอารมณ์ดีจากลอสแองเจลิส เขาเปรียบเสมือนสีสันของหน่วย สนิทสนมกับทุกคนโดยเฉพาะเรย์น่า เก็คโค่มีมอนสเตอร์คู่หูอยู่ 4 ตัว คือ มอช, ดิซซี่, วิงแมน และ แธรช  ในการต่อสู้ เขาจะอาศัยพลังของสหายทั้ง 4 ในการหลอกล่อศัตรูและเข้าโจมตี โดย มอช จะปล่อยน้ำกรดออกมาเพื่อสะกัดการเคลื่อนไหวพร้อมกับจัดการศัตรู, ดิซซี่ ยิงเมือกใส่เพื่อบดบังการมองเห็น, วิงแมน ยิงเมือกใส่ศัตรู และสามารถนำสไปค์ไปติดตั้งแทนเขาได้ ในกรณีที่เขาและเอเจนท์คนอื่นกำลังติดพันการต่อสู้, แธรช สามารถดำดินได้เหมือนกับว่ายน้ำ และพุ่งชนศัตรูทำให้เป็นอัมพาตชั่วขณะ
:แม้ว่าจะเป็นสหายร่วมรบที่สำคัญ แต่ก็ไม่ใช่ว่าเอเจนท์ทุกคนจะชอบพวกมอนสเตอร์ของเก็คโค่ เขาจึงต้องดูแลพวกมันอย่างระมัดระวัง

;เทโฮ (Tejo)
:เอเจนต์ชายชาวโคลอมเบีย ไม่เผยชื่อจริง เป็นเพื่อนสนิทเก่าแก่ของบริมสโตน ทั้งคู่ปฏิบัติภารกิจคู่กันมาก่อน เอกลักษณ์เด่นของเขาคือ เสื้อแจ๊คเก็ตสีเหลือง พร้อมแว่นกันแดดสีทองอันโดดเด่น อาวุธประจำตัวของเขาคือ โดรนล่องหน หรือ Stealth Drone ซึ่งมันสามารถตรวจจับศัตรู และปล่อยสนามพลังที่ยับยั้งพลังของศัตรูได้ พร้อมกับระบุตำแหน่ง นอกจากนี้คอมพิวเตอร์พกพาที่แขนซ้ายของเขา ยังสามารถสั่งการจรวดมิสไซล์ ยิงระเบิดเกาะติด และสั่งโจมตีทางอากาศได้เช่นกัน

### คอนโทรลเลอร์
คอนโทรลเลอร์ (Controller) มีความสามารถในการจัดทีมเพื่อความสำเร็จ พวกเขาใช้ยูทิลิตีหนักเพื่อควบคุมการมองเห็นบนแผนที่ ได้แก่ Astra, Brimstone, Omen, Viper และ Harbor

;แอสตร้า (Astra)
:ชื่อจริงคือ เอเฟีย ดันโซ(Efia Danso) เอเจนท์หญิงจากกาน่า เธอมีความสามารถเชื่อมต่อกับพลังกลุ่มดาวในระดับจิตวิญญาณได้ ซึ่งทำให้เธอกางสนามพลัง หรือกำแพงเพื่อสร้างอาณาเขตปิดกั้นศัตรูได้ รวมถึงดึงศัตรูมารวมกันเพื่อจัดการในคราวเดียว ลักษณะเด่นของเธอคือ ปลอกแขนสีทอง ที่เธอสวมไว้ที่แขนซ้าย แอสตร้ามักจับคู่ทำภารกิจกับฮาเบอร์ และทั้งสองเป็นเพื่อนคู่หูที่สนิทสนมกันเป็นอย่างดี

;บริมสโตน (Brimstone)
:จ่าเอก เลียม ไบรน์(Liam Byrne) หรือ บริมสโตน อดีตทหารแห่งกองทัพสหรัฐอเมริกา ที่กลายมาเป็นเอเจนท์คนแรก ๆ ของทีม มีความสุขุมรอบคอบ เปรียบเสมือนผู้นำกลุ่ม บริมสโตนมีทักษะใช้อาวุธได้หลากหลาย ที่แขนซ้ายของเขาติดตั้งอุปกรณ์คอมพิวเตอร์พกพาขนาดเล็ก ซึ่งสั่งการตรงกับดาวเทียม ให้ยิงควันอำพรางการเคลื่อนไหว หรือยิงลำแสงทำลายล้างก็ทำได้เช่นกัน นอกจากนี้ที่หลังของเขายังเก็บอุปกรณ์สติม เพื่อช่วยให้ทีมเคลื่อนไหว บรรจุกระสุนเร็วขึ้น ยิงได้แม่นยำกว่าเดิม และมีปฏิกริยาตอบสนองไวขึ้น 

;โอเมน (Omen)
:บุรุษลึกลับภายใต้ผ้าคลุมและหน้ากาก ที่เห็นเพียงแทบเรืองแสง 3 เส้น เป็นคนนิสัยเงียบขรึม มีความสามารถในการสร้างควันดำอำพรางตัว หายตัวได้ และม่านพลังบดบังการมองเห็นของศัตรู ด้วยการเคลื่อนไหวที่เหมือนกับปิศาจ ทำให้เขาเป็นที่หวาดกลัวของศัตรู แม้แต่ในกลุ่มเอเจนท์ด้วยกันเอง เขาก็ยังดูเป็นคนที่ไม่น่าเสวนาด้วยเท่าไรนัก เพราะไม่มีใครเห็นได้ว่าเขาแสดงสีหน้าอย่างไร และน้ำเสียงที่ไร้อารมณ์ของเขา ครั้งแรกที่ได้รับการช่วยเหลือ และเข้าร่วมเป็นเอเจนท์ เขามีสภาพมวลสารร่างกายที่ไม่เสถียร ซึ่งจะเกิดความผันผวนอยู่เป็นระยะ เนื่องจากเขาถูกจับไปทำการทดลองหลายครั้ง นั่นเป็นสาเหตุที่เขาใช้วิชาเทเลพอร์ตได้ ผู้ที่มักจะช่วยเยียวยาเขาทั้งร่างกายและจิตใจคือเซจ และเธอยังเป็นห่วงเขามากกว่าคนอื่นด้วย โอเมนได้บรรยายสภาพร่างกายของเขาว่า ทุกครั้งที่ใช้พลัง เขาจะรู้สึกเหมือนว่า ร่างกายพร้อมจะแหลกสลายเป็นเสี่ยง ๆ อยู่ตลอดเวลา
:ระหว่างภารกิจจับตัวอาชญากร เขาได้เค้นความจริงกับหัวหน้าแก๊งค์ จนได้ทราบเรื่องราวเบื้องหลังบางอย่าง ที่เกี่ยวข้องกับไวเปอร์ โดยหัวหน้าแก๊งค์อ้างว่า ซาบีนนั้นรู้ข้อมูลทั้งหมดของเขา รวมไปถึงประวัติและตัวตนแท้จริงของเขา โอเมนได้ยินดังนั้นจึงโกรธมาก หลังสังหารหัวหน้าแก๊งค์โจรไปแล้ว โอเมนก็กลับมารวมตัวกับพวกพ้อง และอาสาเป็นคนเข้าพบไวเปอร์เพื่อรายงานภารกิจเอง

;ไวเปอร์ (Viper)
:ชื่อจริงคือ ซาบีน คัลลาส(Sabine Callas) นักวิทยาศาสตร์สาวอเมริกัน ผู้เชี่ยวชาญด้านเคมี ถนัดใช้สารพิษชนิดต่าง ๆ  อาวุธของเธอจะประกอบด้วย เครื่องปล่อยแก๊สพิษ ระเบิดควันพิษ กรดที่มีฤทธิ์กัดกร่อนสูง ในอดีตเธอเคยทำงานวิจัยเรเดียไนต์ ก่อนจะถูกหักหลังโดยองค์กรที่สังกัด ด้วยการส่งมือสังหารมาเก็บเธอและคณะ ซาบีนจึงตัดสินใจทรยศและหนีออกมา ก่อนจะถูกเชิญให้มาเป็นเอเจนท์อีกคนภายใต้ชื่อ ไวเปอร์ ด้วยความที่มีอดีตอันขมขื่น ชีวิตที่ถูกผู้อื่นทรยศเหมือนกัน โอเมนจึงรู้สึกว่าไวเปอร์เหมือนกับตน และสนิทสนมกันในที่สุด จนความสัมพันธ์ระหว่างทั้งคู่ค่อย ๆ ก่อตัวขึ้น ทว่าอยู่ ๆ โอเมนที่รู้ความลับบางอย่างมาจากหัวหน้าแก๊งค์อาชญากร ก็เกิดระแวงในตัวเธอขึ้นมา ไวเปอร์จึงคิดว่า ความโกรธที่โอเมนได้รู้ความจริงเกี่ยวกับตัวตนจริง และชาติกำเนิดของเขา จะทำให้เขาพยายามฆ่าเธอ ซึ่งไวเปอร์ได้รายงานเรื่องนี้ต่อบริมสโตน ในบทสนทนาช่วงหนึ่งของเกม
:แม้จะเป็นนักวิทยาศาสตร์ที่ใช้เวลาส่วนใหญ่ในห้องแล็บ แต่ซาบีนก็สามารถใช้อาวุธปืนได้อย่างคล่องแคล่วไม่แพ้เอเจนท์คนอื่น ๆ

;ฮาเบอร์ (Habor)
:ชื่อจริงคือ วรุณ บาตรา(Varun Batra) เอเจนท์หนุ่มจากอินเดีย ในอดีตเขาเคยถูกว่าจ้างให้ไปนำโบราณวัตถุล้ำค่า ที่ลือกันว่าทรงพลังมาก จากถ้ำลึกลับแห่งหนึ่ง วัตถุโบราณที่ว่านั้นคือ กำไล ที่ผู้สวมใส่จะสามารถควบคุมน้ำได้ดั่งใจนึก แต่ผลปรากฎว่ากำไลนั่นเลือกวรุณ เขาจึงถูกผู้จ้างที่ไปด้วยกัน จ่อปืนใส่และเตรียมจะลั่นไก วรุณที่ตกใจและตื่นกลัว เผลอใช้พลังน้ำซัดใส่ผู้ว่าจ้างคนนั้นและหลบหนีไปได้ ก่อนจะเจอเข้ากับแอสตร้า และได้กลายเป็นเอเจนท์ในภายหลัง ฮาเบอร์สามารถควบคุมน้ำให้ซัดเป็นคลื่นเพื่อบังการมองเห็นศัตรูได้ และสร้างสนามพลังน้ำที่ป้องกันกระสุนได้  นอกจากนี้ยังสามารถสร้างอาณาเขตพลังน้ำ ที่จะทำให้ศัตรูสตั๊นไปชั่วขณะด้วยคลื่นน้ำ
อาวุธพื้นฐาน

ภายในเกมนอกจากจะมีสกิลและ/หรืออาวุธเฉพาะตัวของเอเจนต์แล้ว ผู้เล่นจะมีชุดอาวุธปืนให้เลือกใช้เหมือนกันทุกคน ซึ่งจะแยกเป็นประเภทต่าง ๆ อย่างเช่น ปืนพก ปืนกลมือ ปืนลูกซอง ปืนกล ปืนแอสซอลต์ไรเฟิล และปืนสไนเปอร์ไรเฟิล มีทั้งแบบอัตโนมัติ และกึ่งอัตโนมัติ โดยจะแบ่งเป็นปืนหลัก และปืนรองดังนี้

### ปืนสั้น
;คลาสิค (Classic)
:ปืนพกเริ่มต้นที่ผู้เล่นทุกคนจะได้มาแบบฟรีในต้นเกม มีน้ำหนักเบา ระยะหวังผลอยู่ในระดับกลาง อานุภาพการยิงไม่รุนแรงนัก
;ชอร์ตตี้ (Shorty)
:ปืนลูกซองลำกล้องแฝด ความแม่นยำค่อนข้างต่ำ แต่อานุภาพค่อนข้างแรง เหมาะแก่การยิงระยะประชิด - กลาง 
:ใช้เวลาบรรจุกระสุนไม่รวดเร็วนัก
;เฟรนซี่ (Frenzy)
:ปืนกลมือขนาดเล็ก สามารถเหนี่ยวไกค้างเพื่อยิงต่อเนื่องได้ แต่ไม่เหมาะกับการยิงระยะไกล
;โกสต์ (Ghost)
:ปืนพกติดตั้ง silencer หรือ อุปกรณ์เก็บเสียง มีระยะหวังผลไกลที่สุดในหมวดปืนพก และอานุภาพการยิงมากพอสมควร
;แบนดิต (Bandit)
;ปืนใหม่ในเกม
;เชอร์ริฟ (Sheriff)
:ปืนพกแบบลูกโม่หรือ revolver บรรจุกระสุนได้ 6 นัด ระยะหวังผลกลาง-ไกล อานุภาพรุนแรง แต่ควบคุมยาก และยิงได้ไม่ต่อเนื่อง
### ปืนกลเบา
;สติงเกอร์ (Stinger)
:ปืนกลขนาดเล็ก สามารถยิงได้ต่อเนื่อง ระยะหวังผลกลาง แต่มีอานุภาพไม่รุนแรง สามารถเหนี่ยวไกค้างเพื่อยิงต่อเนื่องได้ 
;สเปคเตอร์ (Spectre)
:ปืนกลเบาขนาดกลาง มีระยะหวังผลกลาง - ไกล สามารถพลิกแพลงใช้ได้แทบทุกสถานการณ์
### ปืนลูกซอง
;บั๊กกี้ (Bucky)
:ปืนลูกซองชนิดปั๊มแอ็คชั่น สามารถยิงติดต่อกันได้ 2 นัด แม้จะมีอานุภาพรุนแรง แต่ก็มีแรงถีบสูง และบรรจุกระสุนได้ไม่รวดเร็ว หากใช้ยิงระยะประชิดจะได้ผลดีที่สุด
;จัดจ์ (Judge)
:ปืนช็อตกันประเภท Combat Automatic บรรจุได้ 12 นัด สามารถยิงได้ในระยะประชิด - กลาง มีความรุนแรงค่อนข้างสูง
### ปืนไรเฟิล
;บูลด็อก (Bulldog)
:ปืนไรเฟิลขนาดกลาง ที่มีโหมดการยิง 2 โหมด คือโหมดออโต้ที่ยิงกระสุนทีละนัดอย่างต่อเนื่อง และโหมดกึ่งอัตโนมัติที่ยิงกระสุนทีละ 3 นัดในอัตราการยิง 1 ใน 5 จากปกติ มีอานุภาพรุนแรงกว่า สเปคเตอร์ แต่น้อยกว่า การ์เดี้ยน 
;การ์เดี้ยน (Guardian)
:ปืนไรเฟิลกึ่งอัตโนมัติราคาปานกลาง สามารถยิงระยะไกลได้อย่างมีประสิทธิภาพ โดยเฉพาะการยิงเฮดช็อต แต่ข้อจำกัดคือ มีเสียงที่ดังมาก นอกจากนี้ยังมีอัตราการเจาะกำแพงที่สูง ทำให้สามารถ Wallbang ได้ง่าย สำหรับในระยะกลางการยิงอย่างต่ำเนื่องจะทำให้ปืนมีการดีดสูงมาก
;แฟนธ่อม (Phantom)
:ปืนไรเฟิลอัตโนมัติคุณภาพสูงที่สุดในเกม มีประสิทธิภาพมากที่สุดในระยะใกล้-กลาง ด้วยปลอกเก็บเสียงทำให้สามารถ Spray ใส่ศัตรูจำนวนมากด้วยอัตราการยิงสูงโดยไม่เปิดเผยตำแหน่งของตัวเอง หากเทียบกับ Vandal ที่มีราคาเท่ากัน Phantom มีความจุกระสุนและอัตรายิงมากกว่าเล็กน้อย แต่เมื่อระยะมากกว่า 15 เมตร จะไม่สามารถยิงเฮดช็อตในนัดเดียวได้
;แวนดัล (Vandal)
:หนึ่งในปืนไรเฟิลอัตโนมัติคุณภาพสูงที่สุดในเกม VALORANT มีประสิทธิภาพมากที่สุดในระยะกลาง-ไกล มาพร้อมกับพลังในการยิงแบบเบิร์สและเฮดช็อตในนัดเดียว แต่ไม่เหมาะสำหรับการยิงแบบ Spray  เมื่อเปรียบเทียบกับ Phantom ที่มีราคาเท่ากัน Vandal มีความจุกระสุนและอัตรายิงน้อยกว่าเล็กน้อย ทำให้เสียเปรียบในการต่อสู้ระยะใกล้ และต้องอาศัยความชำนาญพอสมควร นอกจากนั้นอย่างอื่นเหมือนกันทุกประการ

### ปืนกลหนัก
;แอรีส (Ares)
:ปืนกลไรเฟิลแม็กกาซีนพวง แม้จะมีขนาดเท่ากับปืนยาว แต่อานุภาพรุนแรงผิดกับขนาด ระยะหวังผลกว้าง จุดเด่นของแอรีสคือ ยิ่งยิงนานเท่าไหร่ก็จะยิ่งมีความแม่นยำมากขึ้นเท่านั้น จึงเป็นอาวุธที่เหมาะสมเป็นอย่างยิ่งในการป้องกันไซต์และ Wallbang ศัตรูด้วยการเจาะกำแพงที่สูง
;โอดิน (Odin)
:ปืนกลใหญ่ที่มีอานุภาพการยิงสูงที่สุดในหมวด บรรจุกระสุนได้มากที่สุด 100 นัดต่อ 1 แม็กกาซีน บรรจุกระสุนเจาะเกราะที่สามารถยิงทะลุสิ่งกีดขวางได้ แต่ด้วยความที่มีขนาดใหญ่ น้ำหนักที่มากจึงกลายเป็นปัญหาที่เลี่ยงไม่ได้

### ปืนสไนเปอร์ไรเฟิล
;มาร์แชล(Marshal)
:ปืนสไนเปอร์ไรเฟิลที่มีราคาถูกสุด ระยะหวังผล 50 เมตร สามารถซูมได้ 1 ระดับ แม้จะมีอานุภาพการยิงน้อยกว่าอีก 2 กระบอก แต่มีความแม่นยำมากที่สุด เนื่องจากแรงถีบน้อย 
;เอาต์ลอว์(Outlaw)
:ปืนสไนเปอร์ไรเฟิลลำดับที่ 2 ของเกม มี 2 ลำกล้อง อานุภาพการยิงสูงกว่ามาร์แชล สามารถยิงเจาะเกราะได้ดี มีความแม่นยำสูงในนัดเดี่ยว ๆ แต่ก็มีแรงถีบสูงเช่นกัน 
;โอเปอร์เรเตอร์(Operator)
:ปืนสไนเปอร์ไรเฟิลลำดับที่ 3 ของเกม มีอานุภาพการยิงสูงที่สุด สามารถซูมได้ 2 ระดับ ประสิทธิภาพการเจาะเกราะสูงสุด แต่มีแรงถีบเยอะ จึงไม่เหมาะนำไปใช้ขณะบุกเข้าประชิด

## อีสปอร์ต

*วาโลแรนต์* เป็นกีฬาอีสปอร์ตที่ได้รับความนิยมอย่างมาก โดยระดับสูงสุดของ *วาโลแรนต์* อีสปอร์ต ดำเนินการโดย ไรออตเกมส์ 

ในปี พ.ศ. 2563 ไรออตเกมส์ได้เปิดตัว "First Strike" ซึ่งเป็นการแข่งขันที่ออกแบบมาเพื่อสร้างรากฐานให้กับฉาก อีสปอร์ต ที่จะสร้างขึ้นพร้อมกับเกมนี้ 

### ยุค Open-qualifiers (พ.ศ. 2564–2565)
ในเดือนพฤศจิกายน พ.ศ. 2563 ไรออตเกมส์ได้ประกาศจัดการแข่งขัน *วาโลแรนต์แชมเปียนส์ทัวร์* (VCT) ซึ่งเป็นการแข่งขันตลอดทั้งปี ซึ่งประกอบด้วย 3 ระดับ:

* แชมเปียนส์  - การแข่งขันชิงแชมป์โลก
* มาสเตอส์ - การแข่งขันระดับนานาชาติในช่วงกลางฤดูกาล แบ่งเป็นหลายสนาม
* ชาเลนเจอร์ส - การแข่งขันระดับภูมิภาคซึ่งเป็นรอบคัดเลือกสำหรับรายการมาสเตอส์

ทีมต่างๆ จะผ่านเข้ารอบแชมเปียนโดยตรงผ่านตำแหน่งสูงสุดในตาราง Circuit Point ของภูมิภาคของตน โดยอิงตามผลการแข่งขันของ ชาเลนเจอร์ส และ มาสเตอส์ โดยทีมที่อยู่ในตำแหน่งกลาง ๆ ในตารางคะแนน Circuit Point จะมีโอกาสอีกครั้งในการผ่านเข้ารอบแชมเปียนโดยการชนะรอบ Last Chance Qualifiers (อเมริกาเหนือ, EMEA, อเมริกาใต้, เอเชียแปซิฟิก)

### ยุค Partnerships (พ.ศ. 2566–ปัจจุบัน)
ในปี พ.ศ. 2566 ไรออตเกมส์ ได้ประกาศโมเดลทีมพันธมิตรสำหรับ วาโลแรนต์แชมเปียนส์ทัวร์  ทีมแฟรนไชส์ทั้ง 30 ทีมได้เข้าร่วมการแข่งขัน LAN ครั้งแรกที่ VCT ล็อค//อิน ในเซาเปาโล ประเทศบราซิล ซึ่งถือเป็นการเริ่มต้นฤดูกาล VCT 2023 อย่างเป็นทางการ ทีมพันธมิตรเหล่านี้แข่งขันกันในลีกระดับภูมิภาค 3 แห่งเพื่อผ่านเข้ารอบ มาสเตอส์ และ แชมเปี้ยนส์

#### ระบบพันธมิตร
*แชมเปียนส์ - การแข่งขันชิงแชมป์โลก
* มาสเตอส์ - การแข่งขันระดับนานาชาติในช่วงกลางฤดูกาล แบ่งเป็นหลายสนาม
* ลีกนานาชาติ - สามการแข่งขันที่แบ่งตามเขตพื้นที่นานาชาติ (อเมริกา, EMEA, แปซิฟิก) ซึ่งเป็นการคัดเลือกสำหรับ มาสเตอส์ และ แชมเปียนส์

#### ระบบที่ไม่ใช่พันธมิตร
* อะเซนเชิน - สามการแข่งขันที่แบ่งตามเขตพื้นที่ระหว่างประเทศ (อเมริกา, EMEA, แปซิฟิก) ซึ่งทำหน้าที่เป็นการเลื่อนชั้นสู่ลีกนานาชาติ
* ชาเลนเจอร์ส - การแข่งขันระดับภูมิภาคซึ่งเป็นรอบคัดเลือกสำหรับ อะเซนเชิน

## แหล่งข้อมูลอื่น
* 

## อ้างอิง


หมวดหมู่:เกมในการแข่งขันอิเล็กทรอนิกส์สปอร์ต
หมวดหมู่:เกมสำหรับวินโดวส์
หมวดหมู่:วิดีโอเกมยิงมุมมองบุคคลที่หนึ่ง
หมวดหมู่:วิดีโอเกมที่พัฒนาขึ้นในสหรัฐ
หมวดหมู่:วิดีโอเกมเล่นฟรี
หมวดหมู่:วิดีโอเกมที่ออกวางจำหน่ายในปี พ.ศ. 2563